送蘇子美
作者：梅堯臣
朝代：宋

paragraphs: 勇爲江海行，風波曾不懼。
但欲尋名山，扁舟無定處。
南有鵬若鴞，嶮有石若鋸。
毒草見人摇，短狐逢影怒。
不遐尚苦乖，更遠饒瘴霧。
東土乃濱海，蜃鼉仍可怖。
殻物怪瑣屑，蠃蜆固無數。
鹹腥損齒牙，日月復易飫。
二方既若此，往矣無久駐。
竟當西北來，醇酎炙肥羜。
夏不厭漿酪，冬不厭雉兔。
勿言專口腹，口腹人所務。
天台信奇偉，石橋非坦步。
廬岳趣最幽，饑腸看瀑布。
此致雖爲高，實亦難久慕。
君行聽我言，不聽到應悟。